L-intelliġenza artifiċjali u l-proċessi awtomatizzati tat-teħid ta' deċiżjonijiet jistgħu joħolqu ċertu theddid għall-konsumaturi. Skopri kif il-Parlament Ewropew se jħares lill-konsumaturi. X'inhi l-intelliġenza artifiċjali u għaliex tista' tkun perikoluża? Billi l-algoritmi ta' tagħlim jistgħu jipproċessaw settijiet ta' data bi preċiżjoni u veloċità lil hinn mill-kapaċità tal-bniedem, l-applikazzjonijiet tal-intelliġenza artifiċjali (AI) saru dejjem aktar komuni fis-setturi tal-finanzi, tal-kura tas-saħħa, tal-edukazzjoni, tas-sistema legali u aktar minn dawn. Madankollu, id-dipendenza fuq l-AI ġġorr magħha wkoll riskji, speċjalment meta d-deċiżjonijiet jittieħdu mingħajr sorveljanza mill-bniedem. It-tagħlim tal-magni jiddependi fuq ir-rikonoxximent ta' tendenzi fis-settijiet ta' data. Il-problemi jinħolqu meta d-data disponibbli tirrifletti preġudizzju soċjetali. Intelliġenza Artifiċjali fi proċessi tat-teħid ta' deċiżjonijiet L-AI qiegħda tiġi dejjem aktar involuta f'sistemi algoritmiċi ta' deċiżjonijiet. F'bosta sitwazzjonijiet, l-impatt tad-deċiżjoni fuq in-nies jista' jkun wieħed sinifikanti, bħall-aċċess għal kreditu, impjiegi, trattament mediku jew sentenzi ġudizzjarji. It-teħid awtomatizzat ta' deċiżjonijiet għaldaqstant jista' jipperpetwa d-diviżjonijiet soċjali. Pereżempju, instab li xi algoritmi ta' reklutaġġ huma preġudikati kontra n-nisa. Kif nipproteġu lill-konsumaturi fl-era tal-AI L-iżvilupp tal-AI u ta' proċessi awtomatizzati tat-teħid ta' deċiżjonijiet jippreżenta wkoll sfidi għall-fiduċja u l-benessri tal-konsumatur. Meta l-konsumaturi jinteraġixxu ma' sistema bħal din, huma għandhom jiġu informati kif xieraq dwar kif din tiffunzjona. Il-pożizzjoni tal-Parlament Ewropew F'riżoluzzjoni adottata fit-12 ta' Frar, il-Membri tal-PE ħeġġew lill-Kummissjoni Ewropea teżamina jekk hemmx bżonn miżuri addizzjonali bil-għan li tiggarantixxi sett qawwi ta' drittijiet li jipproteġu lill-konsumaturi fil-kuntest tal-AI u ta' proċessi deċiżjonali awtomatizzati. Jeħtieġ li l-Kummissjoni tiċċara kif tippjana li: tiżgura li l-konsumaturi jkunu protetti minn prattiki kummerċjali inġusti u diskriminatorji, kif ukoll mir-riskji li jirriżultaw mis-servizzi professjonali bbażati fuq l-AI tiggarantixxi trasparenza akbar f'dawn il-proċessi tiżgura li jkunu biss settijiet ta' data ta' kwalità għolja u mingħajr preġudizzju li jintużaw fis-sistemi algoritmiċi ta' deċiżjonijiet Passi li jmiss Il-Kummissjoni għandha tippreżenta l-pjanijiet tagħha għal approċċ Ewropew għall-AI fid-19 ta' Frar. Test tar-riżoluzzjoni Mistoqsijiet li ser isir dibattitu dwarhom mal-Kummissjoni Ewropea Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF